
ЭФЕКТЫЎНЫЯ ФОРМЫ ПАЗАКЛАСНАЙ РАБОТЫ ЯК СРОДАК ФАРМІРАВАННЯ ПАТРЫЯТЫЗМУ Ў ВУЧНЯЎ 5 - 7 КЛАСАЎ
Дадзены артукул змяшчае інфармацыю пра патрыятызм як накірунак у выхаванні будучага пакалення. Прыводзяцца прыклады эфектыўных форм пазакласнай работы, якія можна выкарыстоўваць пры правядзенні мерапрыемстваў. Патрыятычнае выхаванне будучага пакалення - адна з найважнейшых задач сучаснай школы, бо дзяцінства і юнацтва – адна са спрыяльных часін для прывіцця пачуцця любві да Радзімы, свайго народа і мовы.   

«Любяць Радзіму не за тое, што яна вялікая, а за тое, што свая» (Сенека).
Патрыятызм (ад грэч. patris - айчына, радзіма) - шырокае і глыбокае пачуццё любові да сваёй Радзімы, да сваёй Айчыны, гатоўнасць падпарадкаваць свае асабістыя і групавыя інтарэсы агульным інтарэсам краіны, верна служыць ёй і абараняць яе. 
Слова “патрыятызм” выклікае ў розных людзей розныя асацыяцыі. Адны гавораць пра палымяны заклік любіць сваю Радзіму. Другія звязваюць яго з вернасцю салдацкай клятве, мужнасцю і гатоўнасцю здзейсніць подзвіг, выратаваць жыццё чалавека…
З чаго ж пачаць, каб стаць патрыётам? У нас свая зямля, свая гісторыя, мова, культура, вытворчасць. Пачынаецца ўсё з наражэння дзіця на свет. 
З таты і мамы, якія, нягледзячы на цяжкасці і складанасці, выхоўваюць дзетак патрыётамі. 
З  радавога грамадзяніна, які едзе ў госці за мяжу і купляе ў падарунак ільняныя ручнікі, саламяныя сувеніры, паштоўкі з краявідамі роднага краю, кнігі беларускіх аўтараў, дыскі з  народнымі песнямі.
Са школьніка, які едзе на экскурсію за мяжу і, седзячы каля акна, малюе льняныя фіранкі, спявае песні на роднай мове.
З выпускніка школы, які скончыў ВНУ і не застаўся працаваць у сталіцы, а вяртаецца на сваю малаю радзіму.
З настаўніка, які на ўроках і пасля ўрока прывівае сваім вучням павагу і любоў да Радзімы.
Працэс фарміравання патрыятызму  ў школьнікаў 5-7 класаў ( і не толькі) патрабуе падбору зместу, формаў, метадаў і сродкаў выхавання, якія б дазволілі забяспечыць адзінства пазнавальнага, каштоўнаснага і дзейнасна–практычнага кампанентаў грамадзянскага станаўлення асобы.
Мэты выхавання патрыятызму заключаюцца ў стварэнні ў пазакласнай рабоце ўмоў для фарміравання асобы грамадзяніна, развіцця патрыятызму і грамадзянскасці як галоўных духоўна-маральных і сацыяльных якасцяў, у падрыхтоўцы вучняў да асэнсаванай дзейнасці ў грамадстве.
Сучаснай методыкай распрацаваны разнастайныя формы і віды пазакласнай працы.
Выбіраючы пэўную форму ці від пазакласных заняткаў, настаўнік павінен арыентавацца на колькасць удзельнікаў і патрабаванні да часу правядзення. Формы   пазакласнай працы наступныя:
па колькасці ўдзельнікаў:
1. Масавая, калі ў падрыхтоўку і само мерапрыемства (найчасцей свята, вечар, літаратурна–музычная кампазіцыя, прадметны тыдзень) уключаецца шмат вучняў, не аб’яднаных стабільнымі калектывамі, класамі. Гэта могуць быць вучні розных узростаў.
Найбольш эфектыўнымі з’яўляюцца вечар , прадметны тыдзень, наведванне тэатральных пастановак.  Вучні разам з настаўнікам рыхтуюцца да сустрэчы з паважаным госцем на гэтых мерапрыемствах. Састаўляюць пытанні, рыхтуюць інфармацыю для паведамленняў. Пасля наведвання тэатральных пастановак дзеляцца сваімі ўражаннямі і думкамі. Літаратурна-музычная кампазіцыя накіравана на развіццё цікавасці да гістарычнага мінулага народа, выхаванне пачуцця патрыятызму, грамадзянсксці, удзячнасці.
2. Групавая - вялікія творчыя групы для падрыхтоўкі канферэнцый, конкурсаў, віктарын, інтэлектуальных гульняў, афармлення і выпуску інфармацыйных плакатаў, насценгазет, вядзення рукапіснага альманаха, часопіса.
Сярод самых эфектыўных форм тут можна выдзеліць віктарыны, выпуск інфармацыйных плакатаў, часопісаў. Цікавасць пры падрыхтоўцы да гэтых мерапрыемстваў у вучняў выклікае збор інфармацыі, правільнасць афармлення, зацікаўленасць у выніку. Інтэлектальная гульня садзейнічае развіццю пазнавальнай актыўнасці вучняў, абуджае цікавасць да гісторыі і культуры спадчыны роднага краю, выхоўвае грамядзянскасць, пачуццё патрыятызму і грамадскай самасвядомасці, гонар за сваю Радзіму, свой народ, павагу да роднай мовы.
3. Камерная, калі да падрыхтоўкі і правядзення падключаюцца вучні з розных класаў, але іх няшмат і толькі тыя, хто па-сапраўднаму цікавіцца вылучанай тэмай; кола ўдзельнікаў вельмі абмежаванае.
Для вучняў 5–7 класаў найбольш эфектыўнымі формамі з’яўляюцца інформ-дайдждэст, квест, дзе вучні, зацікаўленыя зборам інфармацыі, спрабуюць разгадаць пастаўленыя задачы.
4. Індывідуальная - праца з вучнямі, якія атрымалі індывідуальныя заданні, даручэнні пры падрыхтоўцы да мерапрыемстваў (рэфераты, даклады, пошук інфармацыі,  ілюстрацыйнага матэрыялу), выступаюць у ролі вядучых, або з тымі, хто спрабуе свае сілы ў літаратуры.
Эфектыўнымі формамі з’яўляюцца збор інфармацыі, ілюстрацыйнага   матэрыялу, падрыхтоўка публічных выступленняў. Вучні рыхтуюцца на працягу некалькіх дзён. Збіраюць фотаздымкі, пісьмы, інфармацыю, сарціруюць усё. Рыхтуюцца да выступленняў.
па часе правядзення:
1. Пастаянная - кіраўніцтва пазакласнай працай.
2.	Эпізадычная:
а)	правядзенне моўных свят, прадметнага тыдня, вечароў, ранішнікаў, экскурсій, канферэнцый, дыспутаў, віктарын, конкурсаў, міні-алімпіяд і інш.;
б)	выданне альманахаў, часопісаў, газет; напісанне дакладаў, рэфератаў, сачыненняў.
3.	Цыклічная - праца гурткоў, музеяў, клубаў.
Самыя  эфектыўныя формы пазакласнай работы па фарміраванні патрыятызму не маюць канкрэтных спісаў і не могуць мець. Кожны настаўнік падбірае іх, зыходзячы з часу, у якім ён жыве. Але галоўная задача застаецца – выхаваць дастойнага грамадзяніна і патрыёта.

